SK Úradný vestník Európskej únie C 245/1

STANOVISKO KOMISIE

v rámci článku 17 ods. 5 smernice Európskeho parlamentu a Rady 2003/88/ES o niektorých aspektoch organizácie pracovného času („smernica o pracovnom čase“)

Predĺženie prechodných opatrení vzťahujúcich sa na pracovný čas lekárov v odbornej príprave v Spojenom kráľovstve

2009/C 245/01

1. Úvod

Toto stanovisko je založené na článku 17 ods. 5 smernice Európskeho parlamentu a Rady 2003/88/ES (1) o niektorých aspektoch organizácie pracovného času (ďalej len „smernica o pracovnom čase“). Týka sa oznámenia Spojeného kráľovstva, na základe tohto článku, v ktorom uvádza, že chce pokračovať v prechodných opatreniach do 31. júla 2011, pokiaľ ide o limity pracovného času lekárov v odbornej príprave.

Lekári v odbornej príprave boli vylúčení z rozsahu pôsobnosti prvej smernice o pracovnom čase z roku 1993. To sa zmenilo v roku 2000 prostredníctvom pozmeňujúcej smernice a na lekárov v odbornej príprave sa teraz rovnako ako na ostatných pracovníkov vzťahuje konsolidovaná smernica o pracovnom čase (2). Článkom 6 smernice sa pracovný čas za bežných okolností obmedzuje na maximálne 48 hodín týždenne v priemere (3) vrátane nadčasov. V článku 17 ods. 5 smernice o pracovnom čase sa však v prípade lekárov v odbornej príprave povoľujú prechodné opatrenia na uplatňovanie týchto obmedzení na týždenný pracovný čas.

Príslušné časti článku 17 ods. 5 sú takéto:

„… So zreteľom na článok 6 (limit 48 hodín vzťahujúci sa na priemerný týždenný pracovný čas) odchýlky (týkajúce sa lekárov v odbornej príprave) sú povolené počas prechodného obdobia piatich rokov od 1. augusta 2004. Členské štáty môžu mať naviac ešte ďalšie dva roky (od 1. augusta 2009), ak je to potrebné, aby zohľadnili ťažkosti pri dodržiavaní ustanovení o pracovnom čase, pokiaľ ide o ich zodpovednosť za organizovanie a poskytovanie zdravotných služieb a lekárskej starostlivosti. Aspoň šesť mesiacov pred ukončením prechodného obdobia príslušný členský štát informuje Komisiu s uvedením dôvodov tak, aby Komisia po náležitých konzultáciách mohla zaujať stanovisko do troch mesiacov po získaní týchto informácií. Ak členský štát nepostupuje podľa stanoviska Komisie, odôvodní svoje rozhodnutie. Oznámenie a odôvodnenie členského štátu a stanovisko Komisie sa uverejní v Úradnom vestníku Európskej únie a zašle sa Európskemu parlamentu. Členské štáty môžu mať navyše dodatočné obdobie, najviac však jeden rok, ak je to potrebné, aby zohľadnili osobitné ťažkosti pri plnení svojich povinností uvedených v (predchádzajúcom) pododseku. Dodržia postup stanovený v tomto pododseku. Členské štáty zabezpečia, aby počet pracovných hodín za týždeň v žiadnom prípade nepresiahol v priemere 58 počas prvých troch rokov prechodného obdobia, v priemere 56 počas nasledujúcich dvoch rokov a v priemere 52 počas akéhokoľvek zostávajúceho obdobia. Pokiaľ ide o článok 16 písm. b) (referenčné obdobie na výpočet priemerného týždenného pracovného času) odchýlky (týkajúce sa lekárov v odbornej príprave) sú povolené za predpokladu, že referenčné obdobie nepresiahne 12 mesiacov počas prvej časti prechodného obdobia (2004 – 2007) a šesť mesiacov po ňom.“

V článku 17 ods. 5 sa stanovuje aj konzultácia medzi zamestnávateľmi a zástupcami zamestnancov o vykonávaní akýchkoľvek prechodných opatrení: „zamestnávateľ včas konzultuje so zástupcami zamestnancov s cieľom dosiahnutia dohody, kde je to možné, o opatreniach vzťahujúcich sa na prechodné obdobie.“ V takejto dohode sa musia dodržať obmedzenia uvedené v článku 17 ods. 5, môžu sa v nej však uviesť najmä opatrenia, ktoré sa majú prijať na zníženie týždenného pracovného času na priemer 48 hodín do konca prechodného obdobia.

Tieto prechodné opatrenia sú zhrnuté v tejto tabuľke.

Tabuľka: Zhrnutie prechodných ustanovení pre lekárov v odbornej príprave podľa článku 17 ods. 5

Obdobie Možná odchýlka Podmienky 1. august 2004 – 31. júl 2009 odchýlka od 48-hodinového limitu na priemerný týždenný pracovný čas Prechodné limity sa vzťahujú na priemerný týždenný pracovný čas: 1. august 2004 – 31. júl 2007: Nesmie presiahnuť priemerne 58 hodín za týždeň. Referenčné obdobie (4)nesmie presiahnuť 12 mesiacov. 1. august 2007 – 31. júl 2009: Nesmie presiahnuť priemerne 56 hodín za týždeň. Referenčné obdobie nesmie presiahnuť 6 mesiacov. 1. august 2009 – 31. júl 2011 predĺženie uvedenej odchýlky od 48-hodinového limitu Ak je nevyhnutné zohľadniť ťažkosti pri dodržiavaní ustanovení o pracovnom čase, pokiaľ ide o zodpovednosť za organizovanie a poskytovanie zdravotných služieb/lekárskej starostlivosti. Členský štát, ktorý chce využiť túto odchýlku, musí informovať Komisiu (s uvedením dôvodov) do 31. januára 2009. Komisia poskytuje stanovisko k oznámeniu. Priemerný týždenný pracovný čas nesmie v žiadnom prípade presiahnuť 52 hodín za týždeň. Referenčné obdobie nesmie presiahnuť 6 mesiacov. 1. august 2011 – 31. júl 2012 možné ďalšie predĺženie uvedenej odchýlky Ak je nevyhnutné zohľadniť osobitné ťažkosti pri dodržiavaní uvedených povinností. Členský štát, ktorý chce využiť túto odchýlku, musí informovať Komisiu (s uvedením dôvodov) do 31. januára 2011. Komisia poskytuje stanovisko k oznámeniu. Priemerný týždenný pracovný čas nesmie v žiadnom prípade presiahnuť 52 hodín za týždeň. Referenčné obdobie nesmie presiahnuť 6 mesiacov.

2. Oznámenie členského štátu

Listom z 28. januára 2009, ktorý bol zaevidovaný 29. januára 2009, vnútroštátne orgány Spojeného kráľovstva informovali útvary Komisie o tom, že majú v úmysle využiť možnosť podľa článku 17 ods. 5 týkajúcu sa zachovania osobitných prechodných opatrení povoľujúcich priemerný týždenný pracovný čas lekárov v odbornej príprave do 52 hodín počas „maximálne trojročného“ obdobia začínajúceho 1. augusta 2009.

V oznámení sú uvedené tieto body:

— Spojené kráľovstvo uvádza, že sa plne zaväzuje dosiahnuť súlad so 48-hodinovým limitom priemerného týždenného pracovného času, pokiaľ ide o lekárov v odbornej príprave, v spolupráci so zdravotníckymi službami a organizáciami zastupujúcimi lekárov. „Nová dohoda“ o sociálnom partnerstve týkajúca sa mzdy v sektore verejného zdravia už obsahuje silné finančné stimuly pre nemocnice na zníženie pracovného času lekárov v odbornej príprave. Vnútroštátne orgány financujú aj veľmi významný v súčasnosti prebiehajúci program na podporu zdravotníckych orgánov pri dosahovaní úplného súladu so smernicou.

— Spojené kráľovstvo sa domnieva, že urobilo značný pokrok smerujúci k dosiahnutiu súladu so 48-hodinovým limitom na priemerný týždenný pracovný čas lekárov v odbornej príprave. Uvádza, že väčšina lekárov v odbornej príprave v Spojenom kráľovstve už pred 1. augustom 2009 (neboli poskytnuté žiadne celkové údaje) pracovala v priemere 48 hodín alebo menej a očakáva, že do uvedeného dátumu sa tento podiel ešte zvýši.

— Spojené kráľovstvo uvádza, že po 1. auguste 2009 bude pracovný čas niektorých lekárov v odbornej príprave stále presahovať 48-hodinový priemer v dôsledku týchto faktorov: — nerovnováha medzi potrebou lekárov v odbornej príprave a počtom týchto lekárov, ktorí sú k dispozícii (pri výberovom konaní na konci roka 2008 bolo neobsadených do 5 % pracovných miest pre lekársku odbornú prípravu), — nedostatok zastupujúcich lekárov (prijímaných v rámci výberových konaní v Spojenom kráľovstve aj v rámci medzinárodných výberových konaní), ktorí by obsadili tieto voľné miesta, — v malom počte prípadov môže opätovné usporiadanie nemocničných služieb viesť k tomu, že pracovníci by dočasne museli poskytovať služby na dvoch rôznych miestach, — všetky uvedené faktory majú intenzívnejší dosah v nemocniciach, ktoré musia poskytovať služby nepretržite 24-hodín; v malých vzdialených a vidieckych lekárskych jednotkách; a v určitých vysoko špecializovaných službách.

— Aby sa vyriešili tieto problémy, počet lekárov v odbornej príprave sa ďalej zvyšuje a vnútroštátne orgány prijímajú aj opatrenia zamerané na zvýšenie počtu zastupujúcich lekárov a na pomoc nemocniciam pri efektívnejšom zvládaní dopytu po zastupujúcich lekároch. Vnútroštátne orgány však očakávajú, že nedostatok zdravotníckych pracovníkov bude pretrvávať aj v nasledujúcich dvoch až troch rokoch.

— Spojené kráľovstvo chce zabezpečiť, aby iba minimálny počet zdravotníckych služieb využívalo možnosť, aby lekári v odbornej príprave pracovali v priemere do 52 hodín za týždeň. Vnútroštátne orgány chcú do 1. augusta 2009 presne stanoviť, ktoré služby potrebujú dlhšie prechodné opatrenia, a po tomto dátume bude dôkladne monitorovať situáciu, pokiaľ ide o dosiahnutie úplného súladu.

3. Výsledok konzultácií o oznámení

Po prijatí súčasného článku 17 ods. 5 Komisia vyhlásila, že výraz „po náležitých konzultáciách“ v druhom odseku tohto ustanovenia bude vykladať tak, že Komisia by mala „viesť konzultácie s vedením a pracovníkmi na európskej úrovni a zástupcami členských štátov...“ pred poskytnutím stanoviska k predĺženiu prechodných opatrení týkajúcich sa pracovného času lekárov v odbornej príprave (5).

Útvary Komisie viedli náležité konzultácie so všetkými členskými štátmi a európskymi sociálnymi partnermi o oznámení prijatom od Spojeného kráľovstva.

Odpovede zaslalo osem členských štátov (Bulharsko, Francúzsko, Grécko, Holandsko, Litva, Luxembursko, Španielsko a Švédsko). Žiadny členský štát neuviedol námietku proti tomu, aby Spojené kráľovstvo využilo predĺžené prechodné obdobie.

Európski sociálni partneri zastupujúci vedenie nezaslali žiadnu odpoveď týkajúcu sa Spojeného kráľovstva.

Európska odborová konfederácia (European Trade Union Confederation, ETUC) reagovala na konzultáciu, pričom uviedla, že jej pridružená federácia (TUC), nesúhlasí so zámerom, ktorý oznámilo Spojené kráľovstvo.

TUC uviedla v mene niekoľkých pridružených odborov zastupujúcich lekárov v odbornej príprave a pridruženej odborovej organizácie nemocničných konzultantov zodpovedných za odbornú prípravu (Združenie nemocničných konzultantov a špecialistov) (6) tieto body:

— vnútroštátne orgány neviedli konzultácie s TUC,

— pracovný čas lekárov v odbornej príprave v Spojenom kráľovstve sa v posledných rokoch postupne skrátil a mnoho nemocníc vyhlásilo, že už spĺňajú 48-hodinový limit,

— TUC sa domnieva, že v Spojenom kráľovstve je dostatočný počet lekárov v odbornej príprave na obsadenie voľných pracovných miest a nesúhlasí s tým, že nedostatok pracovníkov si vyžaduje predĺženie prechodných opatrení po 31. júli 2009.

4. Posúdenie oznámenia v zmysle smernice

Smernica o pracovnom čase bola prijatá Európskym parlamentom a Radou podľa článku 137 ods. 2 Zmluvy o ES, v ktorom sa stanovujú opatrenia Spoločenstva na zlepšenie pracovného prostredia prostredníctvom ochrany zdravia a bezpečnosti pracovníkov. Hlavným cieľom smernice je stanoviť minimálne požiadavky na ochranu bezpečnosti a zdravia pre organizáciu pracovného času.

Je potrebné uviesť, že hoci v oznámení Spojeného kráľovstva sa uvádzajú predĺžené prechodné opatrenia na tri roky od 1. augusta 2009, zdá sa, že v článku 17 ods. 5 nie je stanovený takýto postup.

V článku 17 ods. 5 sa skôr stanovuje, že prechodné opatrenia sa môžu predĺžiť „až o ďalšie dva roky“ od 1. augusta 2009, aby sa zohľadnili ťažkosti pri dodržiavaní limitu pracovného času a dodáva, že „členské štáty môžu mať navyše dodatočné obdobie, najviac však jeden rok, ak je to potrebné, aby zohľadnili osobitné (7) ťažkosti pri plnení svojich povinností (pri dodržiavaní uvedeného limitu)“ (8). V druhom uvedenom prípade sa v článku 17 ods. 5 stanovuje, že členské štáty majú v prípade dvojročného predĺženia „dodržať postup“ uvedený už v predchádzajúcom pododseku.

Z toho vyplýva, že ak členský štát oznámi v roku 2009 svoj zámer využiť predĺžené prechodné opatrenia s cieľom zohľadniť ťažkosti so splnením 48-hodinového limitu, uvedené oznámenie by sa malo týkať obdobia od 1. augusta 2009 do 31. júla 2011. Vnútroštátne orgány by mali potom monitorovať pokrok, ktorý možno dosiahnuť počas uvedeného obdobia, smerujúci k 48-hodinovému limitu a na základe uvedených informácií by mali posúdiť, či očakávajú, že do 31. júla 2011 dokážu splniť 48-hodinový limit alebo či (a do akej miery) budú čeliť „osobitným ťažkostiam“ pri dosahovaní tohto cieľa. Ak sa členský štát na základe tohto posúdenia domnieva, že je potrebné ďalšie obdobie jedného roka, mal by o tom informovať Komisiu najneskôr do 31. januára 2011, pričom by mal uviesť svoje dôvody.

Z informácií, ktoré má Komisia k dispozícii vyplýva, že pozícia na základe vnútroštátnych právnych predpisov v Spojenom kráľovstve je takáto:

— Týždenný pracovný čas (vrátane nadčasov) v Spojenom kráľovstve je obmedzený na 48 hodín, spriemerovaný počas maximálne 6 mesiacov (do 12 mesiacov v prípade, že sa tak stanovuje v kolektívnej zmluve) (9). Vnútroštátne súdy uplatnili v otázke času pohotovosti na pracovisku rozsudky Súdneho dvora, ktorý sa na tento účel v plnej miere započítava do pracovného času. Táto pozícia sa vzťahuje aj na zdravotnícky sektor.

— Spojené kráľovstvo umožňuje využitie možnosti neuplatnenia podľa článku 22 smernice vo všetkých sektoroch činnosti. Vnútroštátne orgány aj OK však uvádzajú, že možnosť neuplatnenia sa v nemocniciach v Spojenom kráľovstve nevyužíva v širokej miere a že politika zdravotníckych služieb, ako aj sektorová nová dohoda sa namiesto toho zameriavajú na odstránenie dlhého pracovného času prostredníctvom zmien organizácie práce v nemocničnom sektore.

Z uvedených skutočností vyplýva, že Spojené kráľovstvo už dosiahlo značný pokrok smerujúci k dosiahnutiu splnenia 48-hodinového limitu vzťahujúceho sa na týždenný pracovný čas. Zdá sa, že existuje všeobecná zhoda v tom, že tento limit sa už vzťahuje na väčšinu lekárov v odbornej príprave, hoci sa neuviedol žiadny presný celkový podiel.

Okrem toho je vítané, že uplatňovaná dohoda o sociálnom partnerstve sa snaží odstrániť tradičné spoliehanie sa na veľmi dlhý pracovný čas lekárov v odbornej príprave a vytvoriť alternatívne riešenia, ktoré zaručujú vysokú kvalitu odbornej prípravy a starostlivosti o pacientov, pričom sa zabráni potrebe využiť možnosť neuplatnenia, ktorú lekári v odbornej príprave v Spojenom kráľovstve obvykle nevyužívajú.

Vzhľadom na tieto faktory, dôvody uvedené vnútroštátnymi orgánmi a odpovede sociálnych partnerov sa zdá, že je rozumné pokračovať v predĺžených prechodných opatreniach do 1. augusta 2011, pokiaľ ide o obmedzený počet mimoriadnych situácií. Z vysvetlení, ktoré poskytli vnútroštátne orgány, sa zdá, že skôr možno očakávať, že využívanie 52-hodinového týždňa sa obmedzí, že sa bude prísne monitorovať a že očakávajú, že počas dvojročného obdobia sa dosiahne ďalší pokrok smerujúci k úplnému súladu.

Vnútroštátne orgány sa však vyzývajú, aby sa naďalej snažili dosiahnuť úplný súlad so 48-hodinovým pracovným týždňom do 1. augusta 2011 a podporili prebiehajúcu konzultáciu medzi zamestnávateľmi a zástupcami lekárov o opatreniach, ktoré by sa mali uplatňovať.

5. Závery

V dôsledku uvedených skutočností je Komisia toho názoru, že:

— možno uznať, že Spojené kráľovstvo potrebuje maximálne ďalšie dva roky od 1. augusta 2009, v súlade s článkom 17 ods. 5 smernice o pracovnom čase, kým bude môcť úplne uplatniť limit na pracovný čas (nie viac ako 48 hodín za týždeň v priemere) uvedený v článku 6 smernice, pokiaľ ide všetkých lekárov v odbornej príprave. Je to potrebné preto, aby sa zohľadnilo niekoľko osobitných dočasných ťažkostí súvisiacich s určitými pracovnými miestami, so zreteľom na povinnosti Spojeného kráľovstva týkajúce sa organizácie a poskytovania zdravotníckych služieb a lekárskej starostlivosti,

— je potrebné zdôrazniť, že v každom prípade, podľa článku 17 ods. 5 smernice, členské štáty, ktoré využívajú predĺžené prechodné opatrenia, zabezpečia, aby týždenný pracovný čas nepresiahol v žiadnom prípade 52 hodín za týždeň, spriemerovaný počas obdobia nepresahujúceho šesť mesiacov,

— zdá sa, že ustanovenia článku 17 ods. 5 nepočítajú v tomto štádiu s predĺžením prechodných opatrení na tri roky. Členský štát by mal radšej monitorovať, aký pokrok sa dosiahol počas predĺženia prechodných opatrení o dva roky, a na uvedenom základe posúdiť, či a do akej miery očakáva osobitné ťažkosti, ktoré by si vyžiadali ďalšie predĺženie. Ak členský štát očakáva takéto ťažkosti, môže túto požiadavku potom oznámiť, pričom sa riadi postupom stanoveným v štvrtom pododseku článku 17 ods. 5,

— vnútroštátne orgány by mali odporučiť zamestnávateľom v sektore zdravotníckych služieb, aby sa v súlade s článkom 17 ods. 5 šiestym pododsekom zapojili do konzultácií alebo naďalej konzultovali so zástupcami lekárov v odbornej príprave s cieľom dosiahnuť dohodu, pokiaľ je to možné, o opatreniach, ktoré sa budú vzťahovať na predĺžené prechodné obdobie, a o opatreniach, ktoré sa majú prijať na zníženie týždenného pracovného času na priemerný počet 48 hodín všeobecne do konca prechodného obdobia,

— od vnútroštátnych orgánov sa vyžaduje, aby zabezpečili rozšírenie tohto stanoviska tak, aby ho (prípadne) mohli zohľadniť príslušné vnútroštátne orgány.

(1) Smernica Európskeho parlamentu a Rady 2003/88/ES zo 4. novembra 2003 o niektorých aspektoch organizácie pracovného času, Ú. v. EÚ L 299, 18.11.2003, s. 9. Smernicou sa konsolidujú a rušia dve predchádzajúce smernice, 93/104/ES a 2000/34/ES.

(2) Smernica 2000/34/ES sa mala transponovať do vnútroštátnych právnych predpisov, pokiaľ ide o lekárov v odbornej príprave, do 1. augusta 2004.

(3) Podľa článkov 16, 17, 18 a 19 smernice sa priemer môže vypočítať počas „referenčného obdobia“, ktoré nepresahuje 4 mesiace (základné pravidlo), 6 mesiacov (prostredníctvom právnych predpisov alebo kolektívneho vyjednávania, v stanovených činnostiach, medzi ktoré patria činnosti lekárov v odbornej príprave) alebo 12 mesiacov (iba prostredníctvom kolektívneho vyjednávania).

(4) Referenčné obdobie je maximálne obdobie, počas ktorého sa môže vypočítať priemerný týždenný pracovný čas.

(5) Stanovisko Komisie týkajúce sa uplatňovania článku 1 ods. 6 smernice 2000/34/ES, Ú. v. ES L 195, 1.8.2000, s. 45.

(6) OK uviedla, že viedla konzultácie aj so Združením britských lekárov, ktoré nie je pridružené k OK.

(7) Upozorňujeme, že sa zdá, že „osobitné ťažkosti“ sú odlišným a prísnejším kritériom, ako kritérium, ktoré sa vzťahuje na oznámenie v roku 2009 („ťažkosti“).

(8) Zvýraznené kurzívou.

(9) Nariadenia o pracovnom čase z roku 1998 v znení zmien a doplnení, nar. 4.